Imtella' Diċembru 12, 2021 - Aġġornata 12 Ta' Diċembru, 2021 8:12pm Fl-Istati Uniti għaddejja tfittxija ddisprata mill-iskwardri ta' salvataġġ għal dawk li possibilment għadhom ħajjin fid-diżastru li ħalliet warajha waħda mill-ikbar maltempati li laqtet l-istati li jinsabu fiċ-ċentru tal-pajjiż. Għexieren ta' nies għadhom irrappurtati nieqsa, b'diversi postijiet spiċċaw inqerdu għalkollox wara li nħakmu minn madwar 30 ċiklun nhar il-Ġimgħa li għadda, bl-ikbar waħda kienet mifruxa fuq medda ta' 200 mil. Il-maltempata ħalliet mil-lanqas 83 persuna mejta, iżda n-numru mistenni jiżdied għal aktar minn 100. L-agħar stat milqut kien dak ta' Kentucky, fejn mietu aktar mas-70 persuna, b'ħafna minnhom mietu fil-fabbrika tax-xemgħa wara li din waqgħalha s-saqaf. Il-President Joe Biden iddikjara stat ta' emerġenza f'dan l-istat. 40 persuna kienu salvati mill-fabbrika, b'wieħed minnhom irnexxielu jibgħat messaġġ fejn jinsab, iżda l-iskwardri ta' salvataġġ qed jgħidu li jrid ikun miraklu biex jinstab xi ħadd ieħor ħaj minħabba l-ammont kbir ta' ħadid li ġġarraf u l-kimika li nxterdet ma' kullimkien. Eluf ta' nies jinsabu mingħajr provista tal-elettriku b'ħafna mir-residenzi ġġarrfu għalkollox jew ġratilhom ħsara kbira. L-Istati ta' Missouri, Arkansas, Illinois, Tennessee u Mississippi kienu affetwati mill-maltempata, tant li l-President Joe Biden irrilaxxa l-fondi ta' emerġenza biex immedjatament tingħata l-għajnuna.